钦定古今图书集成/理学汇编/文学典/第092卷 > 张孟兼
## 钦定古今图书集成/理学汇编/文学典/第092卷 > 张孟兼

按《明外史赵埙传》：“孟兼，浦江人，名丁，以字行。史成，授
国子学录，历礼部主事，太常司丞。自负能文，奴视侪
辈。刘基尝为太祖言：‘今天下文章，宋濂第一，其次即
臣基，又次即孟兼’。太祖颔之。孟兼为基所称，愈自负。
尝坐累谪输作。已，复官。太祖欲用越僧愿证，问濂尝
见其文否，濂言孟兼有其文。太祖召孟兼，以愿证文”
进，太祖顾孟兼谓濂曰：“卿门人邪？”濂对：“非门人，乃邑
子也。其为文有才，臣刘基尝称之。”太祖熟视孟兼曰：
“生骨相，薄仕宦徐徐乃可耳。”未几，用为山西佥事。廉
劲疾恶，纠摘奸猾，令相牵引，每事辄株连数十人。吏
民闻张佥事行部，凛然堕胆，声闻于朝，擢山东副使。
布政使吴印者，僧也，太祖骤贵之，宠眷甚。孟兼易之
印，谒孟兼，由中门入。孟兼谓己“宪司印，不当入中门。”
召守卒予杖，已又以他事与相拄。太祖先入《印言》，逮
笞孟兼。孟兼愤，捕为印书奏者，欲论以罪。印复上书
言状。太祖大怒曰：“竖儒与我抗耶？”械至阙下，命卫士
捽发殴，垂死，弃市。